На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Опште болнице „Др Ђорђе Јоановић“ Зрењанин и Центра за социјални рад Града Вршца, по притужби Коморе социјалне заштите, Заштитник грађана

**У Т В Р Ђ У Ј Е**

**Општа болница „Др Ђорђе Јоановић“ Зрењанин је на систематизованом радном месту „социјални радник на осталим болничким одељењима“ радно ангажовала лице које за то не испуњава прописане услове, односно лице које је по образовању дипломирани социолог, чије ангажовање, према позитивним правним прописима, није могуће у државним установама здравствене заштите на радним местима која нису руководећа.**

На основу утврђених недостатака у раду, Заштитник грађана упућује Општој болници „Др Ђорђе Јоановић“ Зрењанин

**П Р Е П О Р У К Е**

**I**

**Потребно је да Општа болница „Др Ђорђе Јоановић“ Зрењанин, у складу са законским могућностима, предузме одговарајуће мере у циљу усклађивања организације свог рада и радног ангажовања наведеног лица, водећи при том рачуна о врсти и степену стручне спреме тог лица.**

**II**

**Општа болница „Др Ђорђе Јоановић“ Зрењанин ће у свом будућем раду поступати искључиво у складу са позитивним правним прописима и приликом спровођења конкурса за пријем у радни однос, односно приликом радног ангажовања лица у здравственој установи, посебну пажњу посветити томе да на систематизованим радним местима запошљава кандидате који испуњавају услове прописане Правилником о унутрашњем уређењу и систематизацији послова.**

Општа болница „Др Ђорђе Јоановић“ Зрењанинобавестиће Заштитника грађана, у року од 60 дана од дана пријема ових препорука, о предузетим мерама и поступању по њима, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

**Р а з л о з и:**

Заштитнику грађана притужбом се обратила Комора социјалне заштите Србије, указујући на неправилности које се догађају у вези са конкурсима за заснивање радног односа у Општој болници „Др Ђорђе Јоановић“ Зрењанин (у даљем тексту: Болница) и Центру за социјални рад Вршац (у даљем тексту: ЦЗР), као и у вези са радним ангажманом лица која не испуњавају услове за рад на радним местима на која су распоређена.

Према наводима притужбе, највећи део проблема проистиче из семантичке сличности појмова социјални радник и социолог, иако између ових занимања постоји суштинска разлика. Посебан акценат је на томе да према Уредби о каталогу радних места у јавним службама и другим организацијама у јавном сектору („Сл. гласник РС“, бр. 81/2017, 6/2018, 43/2018) у здравственим установама није ни предвиђено да радно ангажовани буду социолози, а што је, према наводима притужбе, био случај у Болници. Конкретно, Комора наводи да је код поменутих послодаваца на радним местима где је, у складу са Уредбом о каталогу радних места у јавним службама и другим организацијама у јавном сектору и Правилником о унутрашњем уређењу и систематизацији радних места, требало да буде ангажован дипломирани социјални радник, ангажован дипломирани социолог.

Имајући у виду напред наведено, Заштитник грађана оценио је основаним покретање поступка контроле законитости и правилности рада Болнице и ЦЗР, те је од тих органа затражио достављање обавештења о свим релевантним чињеницама и информацијама везаним за предмет притужбе којима располажу. У овом случају Заштитник грађана оценио је нецелисходним упућивање подносиоца притужбе на инспекцију рада, или тражење евентуалних обавештења од тог органа, посебно имајући у виду околност да се Комора и раније обраћала Заштитнику грађана указујући на извесне неправилности у одређивању услова конкурса за пријем у радни однос у истој здравственој установи[[1]](#footnote-1).

Од органа на које се притужба односи превасходно је затражено достављање извода из одговарајућих Правилника о унутрашњем уређењу и систематизацији радних места код послодавца са подацима о врсти и степену стручне спреме запосленог ангажованог на радном месту „социјални радник на другим болничким одељењима“, односно запосленог ангажованог као замена одсутног запосленог на радном месту социјални радник у ЦЗР, уз достављање копија уговора о раду закључених између тих запослених и здравствене установе, односно ЦЗР, као и копије остале релевантне документације.

Центар за социјални рад Вршац је актом од 25. 10. 2019. године доставио изјашњење у односу на наводе притужбе у којем је наведено да је дана 11. 01. 2019. године запослена А.А., дипл. социјални радник, започела боловање ради одржавања трудноће, а затим је наставила коришћење породиљског боловања. Именована је обављала послове стручног радника на пословима социјалног рада у Служби за правне послове. У изјашњењу је даље истакнуто да *ЦЗР месецима након тога није успевао да пронађе адекватну замену на поменутом радном месту, да су у међувремену два социјална радника на пословима стручног рада отишла у пензију, да на територији града Вршца, општине Бела Црква, Алибунар и Пландиште, а провером у Националној служби за запошљавање, није било одговарајућег стручног радника, да је на снази Уредба о забрани пријема радника, да је повећан обим посла, те да је ЦЗР био принуђен да радно ангажује Б.Б., по занимању дипл. социолога*.

Даље се наводи да *Б.Б. има завршен мастер социјални радник, да је уз диплому приложила и решење о положена 4 диференцијална предмета*. ЦЗР наводи да је, знајући да не испуњава услове за рад на радном месту, Б.Б. примљена као замена на наведено радно место (дипл. социјалног радника) због, како се истиче, финансирања, али да *Б.Б. у ЦЗР није обављала послове стручног радника на пословима социјалног рада, већ је радила друге послове, како би се извршила прерасподела других стручних радника који имају лиценцу за обављање стручних послова*.

У изјашњењу ЦЗР коначно је истакнуто да је ЦЗР након пријема обавештења Коморе социјалне заштите од 15. 7. 2019. године, са Б.Б. закључио Анекс уговора о раду, на основу којег је Б.Б. распоређена на послове стручног радника на пословима планирања, развоја и извештавања у ЦЗР почев од 1. 8. 2019. године, а које радно место одговара стручној спреми Б.Б., према Правилнику о организацији и систематизацији послова у ЦЗР Града Вршца. Своје наводе ЦЗР поткрепио је пратећом документацијом. Имајући у виду све наведено, Заштитник грађана оценио је да је ЦЗР Града Вршца, након обраћања Коморе социјалне заштите том органу, отклонио недостатак у свом раду који је узроковао обраћање Коморе Заштитнику грађана, те је оценио да према том органу нема основа за даље вођење поступка.

С друге стране, Општа болница „Др Ђорђе Јоановић“ Зрењанин Заштитнику грађана доставила је актом од 21. 10. 2019. године обавештење у којем су прослеђене копије извода из Правилника о унутрашњој организацији и систематизацији послова у ОБ „Др Ђорђе Јоановић“ Зрењанин, копија Уговора о раду закљученог између РТ и Болнице од 25. 9. 2013. године и копија Решења од 26. 4. 2018. године.

Како Болница није доставила све потребне информације, Заштитник грађана је затражио додатно обавештење о врсти и степену стручне спреме запослене В.В., након чега је Болница актом од 28. 11. 2019. године доставила копију Уверења о стеченом високом образовању запослене РТ.

Из целокупне документације достављене Заштитнику грађана од стране Опште болнице „Др Ђорђе Јоановић“ Зрењанин произилази да је Болница закључила Уговор о раду од 25. 9. 2013. године са В.В., на основу којег је именована засновала радни однос за обављање послова социјалног радника на осталим болничким одељењима, Сектор Општи, правни послови и људски ресурси, Одељење Општи, правни послови и људски ресурси, Одсек Општи и правни послови. Према подацима из достављене документације, запослена В.В. је по занимању дипл. социолог.

\*\*\*

Према члану 159. Закона о здравственој заштити ("Сл. гласник РС", бр. 25/19), права, дужности и одговорности запослених у здравственој установи, односно приватној пракси остварују се у складу са законом. На запослене у здравственим установама, до почетка примене Закона о запосленима у јавним службама ("Сл. гласник РС", бр. 113/2017, 95/2018 и 86/2019), планираној за 01. 01. 20121. године, примењују се одредбе Закона о раду ("Сл. гласник РС", бр. 24/2005, 61/2005, 54/2009, 32/2013, 75/2014, 13/2017 - одлука УС, 113/2017 и 95/2018 - аутентично тумачење).

У складу са чланом 24. став 1. и 2. Закона о раду, којим су прописани услови за заснивање радног односа, радни однос може да се заснује са лицем које има најмање 15 година живота и испуњава друге услове за рад на одређеним пословима, утврђене законом, односно правилником о организацији и систематизацији послова. Правилником се утврђују организациони делови код послодавца, назив и опис послова, врста и степен захтеване стручне спреме, односно образовања и други посебни услови за рад на тим пословима, а може да се утврди и број извршилаца.

Изузетно, одредбом члана 30. Закона о запосленима у јавним службама, која се у тренутку упућивања ове препоруке примењује, прописано је да се Правилником о организацији и систематизацији послова у јавној служби утврђују организациони делови у јавној служби, радна места у организационим деловима, као и радна места за која се као посебан услов предвиђа познавање језика и писама националне мањине који је у службеној употреби на територији јединице локалне самоуправе у којој се налази седиште јавне службе, односно њене организационе јединице, опис послова који се обављају на радним местима, одређење стручне спреме, односно образовања потребног за обављање послова радног места, број извршилаца и други посебни услови за рад на тим пословима. Радно место у Правилнику је одређење за назив посла који се обавља код послодавца и које се уноси у Правилник према називима одређеним актом Владе за радна места која су утврђена актом Владе. У Правилник се уноси назив радног места из акта Владе чији типичан опис посла највише одговара опису посла који је дат у Правилнику. Ако се према опису посла у Правилнику, на једном радном месту обављају послови који одговарају типичним описима послова два или више радних места из акта Владе, у Правилник се уноси назив оног радног места из акта Владе чији се послови обављају претежним делом радног времена. При одређивању назива радних места у јавним службама које у складу са законом којим се уређује систем плата запослених у јавном сектору називе уређују Правилником, води се рачуна да називи упоредивих радних места, односно радних места на којима се обављају исти или слични послови као на радним местима која се утврђују актом Владе, одговарају у што већој мери називима из акта Владе.

Опис посла у Правилнику је опис радњи, задатака и задужења који се обављају на одређеном радном месту и који се уноси у Правилник у складу са потребама јавне службе за обављањем тих послова, при чему се имају у виду типични описи послова који су дати у акту Владе. Стручна спрема, односно образовање у Правилнику се одређује навођењем врсте и нивоа, односно степена образовања потребног за обављање послова одређеног радног места, при чему на истом радном месту, ако природа посла то дозвољава, може бити одређено највише два узастопна нивоа, односно степена образовања.

**Стручна спрема, односно образовање наведени у Правилнику, као и потребни услови за рад на радном месту морају да одговарају стручној спреми, односно образовању и условима за рад који су прописани у акту Владе за радна места која су утврђена актом Владе**, при чему послодавац у Правилнику може потпуније да одреди захтевани ниво и врсту образовања, као и да утврди друге услове за рад потребне на том радном месту.

Према Уредби о каталогу радних места у јавним службама и другим организацијама у јавном сектору, чији је доносилац Влада Републике Србије, у делу Каталога радних места у здравству (у примарној, секундарној и терцијарној заштити), назив радног места СОЦИЈАЛНИ РАДНИК подразумева следећи опис послова: узима социјалну анамнезу у сврху тимске процене менталног стања пацијента и прављења плана лечења; израђује извештаје и даје мишљење о социјалном статусу пацијента; прати социјално стање појединца или групе; саветује појединца/групу; истражује и извештава у случајевима злостављања и занемаривања; сарађује са центром за социјални рад и другим релевантним институцијама. С друге стране, **дипломирани социолог није препознат у опису послова у области здравствене заштите, нити постоји радно место социолога у Уредби о каталогу радних места, у делу Каталог радних места у здравству.**

Према Правилнику о листи стручних, академских и научних назива ("Сл. гласник РС", бр. 53/2017, 114/2017, 52/2018, 21/2019 и 34/2019), наведена занимања нису чак ни у истим областима, ни као сродне научне дисциплине. Према Правилнику, дипломирани социолог се налази у оквиру Области Социолошких наука, док се дипломирани социјални радник налази у Области Политичких наука.

Према Правилнику о унутрашњој организацији и систематизацији послова у ОБ „Др Ђорђе Јоановић“ Зрењанин од 21. 3. 2018. године, опис послова на радном месту „социјални радник на осталим болничким одељењима“, између осталог, подразумева: обављање стручних и административних послова из домена свог рада по налогу руководиоца Службе, спровођење социјално-дијагностичке анкете; покретање поступка за смештај лица која се налазе у стању социјалне потребе; рад на побољшању односа у породици, школи и социјалној средини; спровођење социјалног рада са породицом оболелог ради укључивања у редован рад; рад са психијатријским болесницима, категоризација деце ометене у психофизичком развоју; активно учешће у процесу рехабилитације оболелих, организација и вођење индивидуалних и групних социотерапија итд.

**У конкретном случају, ОБ „Др Ђорђе Јоановић“ Зрењанин је на систематизованом радном месту „Социјални радник на осталим болничким одељењима“**, са описом послова који одговара општем опису послова дипл. социјалних радника у здравственим установама који је дат у Уредби о каталогу радних места у јавним службама и другим организацијама у јавном сектору, у делу Каталога радних места у здравству, **радно ангажовала лице које не испуњава услове прописане Правилником.**

**Описано поступање здравствене установе не само да је у супротности са законом, већ може имати (уколико већ није) негативног ефекта на квалитет услуга које се пружају корисницима здравствених услуга у овој здравственој установи, и последично, утицати на снижавање квалитета система здравствене заштите уопште.**

**Садржина позитивних правних прописа којима је уређена предметна материја, посебно Уредбе о каталогу радних места у јавним службама и другим организацијама у јавном сектору, недвосмислено изражава интенцију њихових доносиоца да се јасно и прецизно одреде услови и квалификације за рад на одређеном радном месту у одређеној јавној служби. Дати услови диктирани су потребом за обезбеђивањем оптималног нивоа квалитета услуга за чије пружање су јавне службе основане.**

**Ангажовањем лица које не испуњава услове за рад на одређеном радном месту, ОБ као јавна служба, поступа у супротности са позитивним правим прописима, не даје добар пример, а садржина обавештења добијеног од ОБ оставља простор за различита тумачења – од тога да здравствена установа не увиђа неправилност таквог поступања, до тога да не планира поводом описане проблематике било шта да предузме.** Заштитник грађана ово посебно истиче и због садржине одговора добијеног од ЦЗР Града Вршца, на који је напред указано, а из којег недвосмислено произилази да је ЦЗР, такође као јавна служба, након што му се Комора социјалне заштите обратила поводом ангажовања лица које не испуњава услове за рад на одређеном радном месту, увидео пропуст, предузео адекватне мере и преместио то лице на радно место за које оно испуњава Правилником прописане услове.

На основу свих утврђених чињеница и околности, Заштитник грађана утврдио је пропуст у правилности и законитости рада Опште болнице „Др Ђорђе Јоановић“ Зрењанин на штету остваривања права грађана и, сагласно члану 31. став 2. Закона о Заштитнику грађана, упутио установи препоруке ради унапређења рада те установе и спречавања сличних пропуста у будућности.

|  |
| --- |
| ГЕНЕРАЛНИ СЕКРЕТАР |
| Оља Јовичић |

*Доставити:*

* *Општој болници „Др Ђорђе Јоановић“ Зрењанин*
* *Копију Комори социјалне заштите*
* *ЦЗР Града Вршца - копију, ради информације*
* *Министарству здравља – копију, ради информације*
* *Покрајинском секретаријату за здравство – копију, ради информације*

1. 1313-2969/18 [↑](#footnote-ref-1)